Table of Contents

Rozprávky na dobrú noc

Ako nájsť toho pravého

Pohovorme si o svadbe

Ako prekonať samotu

Brať si brata

Rýchla svadba

Svadba s cudzincom

Láska cez internet

Keď ,,musí“ byť svadba

Ja chcem byť tá pravá!

Z lásky a pre lásku

Ja chcem byť tá pravá!

Michala Gánovská

Grafická a technická spolupráca:Tomáš Lackó, Kristián Kitlei,

Edícia: MEA 2000 o. z. – Mladá Éra Autorov nového tisícročia

Autorské práva vyhradené

ISBN 978-80-560-0068-7

Rozprávky na dobrú noc

Keď princ konečne navliekol Popoluške stratenú črievičku, príbeh sa končil šťastnou svadbou. Nevadí, že mladomanželia spolu prehovorili len pár viet, hlavné bolo, že topánka sedela a Popoluška dobre vyzerala. Zo špinavého dievčiska sa vykľula krásna čistá dievčina s vyberanými spôsobmi. Takže kým nebola ako zo škatuľky, nemala šancu. Čo keby rozprávka končila tak, že v kuchyni, kde Popoluška pracovala, by jej princ nasadil staré krpce, ktoré nosila a oženil by sa s ňou napriek jej výzoru?

To by sme vedeli, že každá z nás mohla byť predurčená stať sa kráľovnou. Čo by ste dnes povedali žene, ktorá si veselo nažíva so siedmymi chlapmi ako Snehulienka? Myslíte, že by princovi nevadilo, keby okrem nej našiel doma ešte sedem iných mužov? A nakoniec - bola prebudená bozkom – a čo sex pred svadbou? Nie je to nabádanie na nemravné veci?

Snehulienka sa stala kráľovnou len cez obraz. Ako keby ste si vylepili fotku na internet a našiel by Vás krásny bohatý princ ( nevedela som, v akom poradí napísať prívlastky princa – ide o to, či chcete najprv krásu a potom peniaze, alebo naopak).

No a najviac nebezpečná je dvojica Janko a Marienka – dvaja mladí ľudia, uprostred noci sami v lese! ( Bol Janko ženatý, že sa museli takto skrývať?).

Príbeh nehovorí, odkiaľ sa poznali a ani tá perníková chalúpka nie je s kostolným poriadkom. Je vôbec nejaký pozitívny príbeh, ktorý hovorí o obyčajnej žene? Má byť ideálna nevesta skromná, chudobná a poslušná?

Pozrime sa na statočných princov: Od malička sa o nič nestarali, žili predsa s rodičmi ( napokon stále žijú a budú žiť, až kým nezomrú) a ani finančné problémy v kráľovskej rodine nikdy nehrozili. Princovou povinnosťou bolo oženiť sa a mať potomstvo. Napokon, ani kráľ to nemal ťažké, na všetko boli radcovia. Kto by dnes chcel chlapa, ktorý sa nevie sám ani obliecť? Bola by krásna rozprávka o sebestačnom princovi s malou vilkou pri mori, stálym príjmom a takmer nijakými požiadavkami....Dobre, niektorí zabíjali drakov – lenže mužské ego je väčšie než sedemhlavý drak, takže ak si má niečo muž dokázať, nie je problém ísť aj cez mŕtvoly!

Chudera Šípková Ruženka sa dočkala až po sto rokoch! Stále počúvam, že svet by vymrel, keby muži mali rodiť... možno, ale viem, že určite by vymysleli 110 percentnú antikoncepciu.

,,Pravé príbehy lásky nikdy nemajú koniec.“ - Jami McRae

Ako nájsť toho pravého

Samozrejme, že na svete sú milióny tých najlepších mužov, len my sme na nesprávnom mieste. Nie je zlé vysnívať si svojho princa, lebo vtedy budete vedieť, akého chlapa nechcete. Síce budete do nekonečna čakať pána Dokonalého, ale aspoň neskĺznete do trápenia s mužom pod Vašu úroveň. Nie je lepší vrabec v hrsti ako holub na streche! Počkajte si na to lepšie a neponáhľajte sa.

Problém je ešte niekde inde. My ženy sme už raz také – keď stiahneme holuba z tej strechy, zbadáme orla, slobodne krúžiaceho po oblohe. V sekunde zabudneme na to, po čo sme sa škriabali na strechu a urobíme aj nemožné, aby si nás orol všimol. Keď po obrovskom úsilí upútame orla a ten zamieri k nám, zaostríme na lietadlo, ktoré letí ďaleko nad ním a samozrejme, našim ďalším cieľom bude pilot!

Ak však chcete nájsť pre seba toho pravého, zásadné pravidlo znie – prestaňte hľadať. Musíte upriamiť pozornosť na seba a zabudnúť na všetko ostatné. ON príde, ale nie ku zanedbanej, hľadaním zničenej žene. Ak Vám tikajú biologické hodiny, vyhoďte ich z okna! Vôbec sa netrápte tým, že priateľky majú dávno po svadbe a čakajú už druhé , alebo tretie dieťa. Buďte v pohode, nič sa nedeje. Ak chcete ,,iba“ dieťa, možností je veľa, ale ak chcete lásku, vyčkajte.

,,Pravá láska je, keď sa môžeš pozrieť do duše človeka a nebáť sa toho, čo je vnútri.“ - Erik Laarson

Viem, aké to je, keď pociťujete tlak okolia. Bohužiaľ, ľudia sa nezmenia, ale Vy môžete. Ja nechcem písať o Brigitte Jonesovej, ani Carrie Bradshow, ja píšem o Vás. Nemusíte sa tisíc krát strápniť ako Brigitte, kým nájdete to, čo hľadáte a ani nemusíte mať sto párov topánok ako Carrie.

Takže, prestaňte hľadať! Neviem ako, ale muži to vycítia. Verte mi, vedia, ak ste zúfalá a na sto percent to niektorý z nich využije. Tu niekde začína hra na mačku a myš – určite nechcete byť korisť. Keď sa budete správať prirodzene, opadne z Vás obava, že ostanete sama. Máte dosť času, len sa musíte pozrieť pravde do očí:

Som stále ,,in“. Kedy Vám naposledy niekto otvoril dvere? Uvoľnili Vám miesto v čakárni, alebo autobuse? Nie? Tak potom ste na všetko ešte príliš mladá a určite aj zdatná ( keďže tak pôsobíte na okolie).

Zrkadlo – zveste tie plachty z tej veci! Volá sa to obraz našej duše. Vaše telo sa zmení v okamihu, keď si uvedomíte, že ste atraktívna. Máte celulitídu? No a, kto ju nemá! Dnes ňou trpia aj chlapi, nemáte sa čoho obávať. Pneumatiky okolo pása, ovisnuté prsia? Čo by za to dal Rubens, keby Vás mohol maľovať! Pozrite sa na jeho Tri grácie a určite Vás zahreje pri srdci, že ešte stále ste na tom lepšie. A jeho obrazy sa vystavujú skoro štyristo rokov ! Ak máte naozaj veľkú nadváhu, zamerajte sa na chlapov, ktorým sa to páči ( naozaj takí existujú). Len čo budete zoškrabávať oči z Vášho zadku, už ho nepustite, bude to ten pravý.

Z vlastnej skúsenosti viem, že najlepšie je mať podobného muža, teda aspoň vzhľadovo. Ak má kilo na viac, nemôže ani Vám nič vyčítať. Ak má miesto vlasov plešinu, máte vyhraté. U kaderníka veselo experimentujte, nevypočujete si ani jednu kritiku. Máte viditeľné vrásky? Veď ste sa celý život smiala, tak prečo by ste ich nemala? Ak máte toľko vecí, ktoré by ste zmenila, tak prečo sa nezameriate na tie, ktoré už netreba vylepšovať? Buďte vďačná za to, čo už máte a ostatné sa ,,vsiakne“.

,,Je to láska, čo vidím v tvojich očiach, alebo len odraz mojej?“ –Skrewtape

Najhoršie sú stretávky po rokoch. Či už ide o organizované podujatia (ako stretnutie zo strednej, či vysokej školy), alebo náhodne Vás osloví známy, ktorého meno síce už neviete, ale on si určite pamätá všetky klebety, ktoré o Vás kolovali. Netŕpnite, či mu pripadáte iná ( ak Vám to povie, možno tým nemyslí, že ste staršia), stále sa tvárte, že je všetko v poriadku. Nech sa stane čokoľvek, hlavné je - mať úsmev na tvári !

Nikdy nechoďte ,,loviť“, aj tak je všetkým jasné, čo chcete, ak sa v spoločnosti objavíte v sexy šatách a bez chlapa. Tvárte sa, že môžete mať všetkých, ktorých chcete. Môžete, ale nemusíte......

Sebavedomie je veľmi podstatné, ak chcete zapôsobiť.

Nesmiete však pôsobiť príliš prehnane, efekt by sa mohol otočiť zlým smerom. Jedine Vy ste magnet. Pritiahnete k sebe len to, čo sama budete chcieť.

Stres priťahuje problémy, harmónia šťastie.

Milujte a budete milovaná! - ale to nie je nijaká novinka.

Poznám ženy, ktoré zúfalo túžia vydať sa. V skutočnosti však netúžia po manželskom živote, len po svadobnej ceremónii. Chcú si užiť svojich päť minút slávy. Pomysleli niekedy na nasledujúce dni po svadbe, kedy už nebudú v ponukovom lístku voľného trhu? Keď som sa ich na to opýtala, povrchne mávli rukou, že sa tým budú zaoberať neskôr. Na druhej strane mali premyslený každý detail svadby – od torty až po požičané šperky. Nemalo by sa takto vstupovať do manželstva.

Nie je to samotný obrad, o ktorom by sme mali snívať. Ak už nájdete muža, s ktorým si viete predstaviť spoločný život, zodpovedajte si zopár otázok:

1.Som šťastná?

2. Môže mi tento vzťah ( muž) ešte veľa v živote ponúknuť?

3. Chcem s ním zdieľať naozaj všetko?

4. Viem si predstaviť, že bude mojim jediným mužom? A to navždy...

,,Nevezmi si človeka, o ktorom si myslíš, že s ním môžeš žiť; vezmi si toho, o ktorom si myslíš, že nemôžeš žiť bez neho.“ - Dr. James C. Dobson

Tieto štyri otázky stačia na to, aby ste zistili, na čom ste. Ak ste bez váhania odpovedali ,,áno“, prajem Vám krásnu svadbu a šťastný život. Ak ste zaváhala, pôjdeme ďalej.

Čo všetko ste do vzťahu dala? Byt, auto a peniaze sa nerátajú.

Čo dal on? Byt, auto a peniaze sú veľké plus.

Cítite sa niekedy sama, aj keď je práve pri Vás? Skúste sa mu zdôveriť. Ak pri Vašom rozprávaní zaspí, zbaľte svoje veci a zabuchnite dvere. Taký chlap Vám nikdy nepomôže, je vysoko pravdepodobné, že na všetko budete sama. Každý vzťah nám dáva varovné signály, ktoré nás rokmi naučia neignorovať ich.

Ide najmä o to, čo ste ochotná ,,prehltnúť.“ Každá žena má prah tolerancie inde. Ja som napríklad ochotná prehrýzť sa cez pohodené oblečenie, ( väčšinou ponožky) neumytý riad a nekonečné opakovanie sa , ak niečo potrebujem. Poznám však ženy, ktoré tolerujú nevery, klamstvá a iné podvody.

Netýrajte sa aj Vy!

Nedajte sa zotročiť vlastným mužom. Ste na to príliš dobrá. Ak niečo nefunguje pred svadbou, NIKDY sa to nezmení. Všetko sa musí kompenzovať. Ak poupratujem manželove veci, čakám poďakovanie a objatie. Jemu ostane iná práca. Sú samozrejme aj ženy, ktorým vyhovuje robiť všetko a o také je veľký záujem.

Naprogramujte sa , aby ste sa cítila pohodlne.

,,Jediná odmena lásky je skúsenosť v láske.„- John LeCarre - The Secret Pilgrim

Pohovorme si o svadbe

Rozhodli ste sa pre veľký krok. Bude to zlom vo Vašom živote a to si musíte uvedomiť. Na všetky radosti, aj starosti budete dvaja. Jeden známy raz povedal:

,,Som ženatý dvadsať rokov. Tajomstvo môjho vzťahu je: - Robte čokoľvek, ale robte to spolu!“

Je to tak. Novomanželia sú ako jedna cesta. Ak si však jeden nájde iné záujmy, začne sa rozdvojovať. Odchýlenie nebude výrazné, stále pôjdu súbežne, ale časom cesta naberie úplne iný smer a vytvorí široké ,,V“, až sa nakoniec úplne stratí.

Či už budete mať svadbu, alebo nie, skúste vzťah udržať na jednej ceste. Určite niekedy príde aj križovatka, ale prejdite ju spoločne.

,,Chcem ženícha a veno!“ – zakričala Marfuša v Mrázikovi

Prečo potom božského Ivana dostala Nasťa ?

Marfuša síce povedala túto slávnu vetu, ale v skutočnosti netúžila po ženíchovi, ale po jedle. Kopy jedla ju robili šťastnou a to sa jej aj dostalo – domov prišla na prasatách. Všetci sa jej smiali , ale ona dostala len to, o čo žiadala.

Na rozdiel od nej, Nasťa snívala o niekom, kto sa o ňu postará. Myslím, že ani tak nežiadala bohatstvo ako ochrancu. Splnilo sa – Ivan bol milý, statočný, cítila sa bezpečne pod jeho ochrannými krídlami a keďže snívala o pokojnom živote, ani nevedela ako, privolala si veľké bohatstvo, ktoré dostala od Mrázika.

Skromná Nasťa nevyhľadávala mužov, poslušne čakala na toho pravého. Takisto ani nič nesilila. Všetko prišlo akoby samé a v pravý čas. Správala sa prirodzene a verila, že sa bude mať lepšie. Mali by sme si z nej brať príklad. Nikdy som nepovedala, aby ste sedela doma so založenými rukami. Chodievajte von, bavte sa, ale nehľadajte za tým zámienky. Neznepokojujte sa, keď budete z baru odchádzať sama ( alebo v spoločnosti priateliek).Váš Ivan určite čaká a keď príde tá správna chvíľa, objaví sa.

Takže moja rada na záver: Ako nájsť pána Dokonalého ? Nehľadajte, on si Vás nájde.

,,Ako to, že nikdy nevieme, keď láska začína, ale vždy vieme, kedy končí? „- Príbeh z L.A.